ราบรื่น ตรวจโควิด-19 เชิงรุก ผู้ประกันตน ประชาชนทั่วไป สนามไทย-ญี่ปุ่น ดินแดง
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงความคืบหน้าการตรวจโควิด-19 เชิงรุก เพื่อผู้ประกันตนในระบบประกันสังคมตามมาตรา 33,39,40 และประชาชนทั่วไป ตามโครงการแรงงาน...เราสู้ด้วยกัน ที่อาคารกีฬาเวสน์ 1 ศูนย์เยาวชนกรุงเทพมหานคร (ไทย - ญี่ปุ่น) เขตดินแดง กรุงเทพมหานคร เป็นสถานที่ตรวจ ซึ่งในวันนี้เป็นวันแรก จากรายงานในเบื้องต้นยังไม่พบปัญหาอุปสรรคใดๆ ทุกอย่างราบรื่น เป็นไปตามขั้นตอนและมาตรการที่กรมควบคุมโรค กระทรวงสาธารณสุขกำหนด ผู้ที่จะไปเข้ามาตรวจต้องเป็นผู้ที่ลงทะเบียนออนไลน์ล่วงหน้า ทางเว็บไซต์แรงงานเราสู้ด้วยกัน เริ่มเปิดให้ลงทะเบียนตั้งแต่วันที่ 10 ก.ค.64 เป็นต้นไป โดยแต่ละวันสามารถตรวจได้วันละ 2,000 คน แบ่งเป็นช่วงเช้า 1,000 คน ช่วงบ่าย 1,000 คน ส่วนขั้นตอนการตรวจโควิด -19 เชิงรุกนั้น ผู้ที่มาตรวจตามคิวที่จองไว้จะต้องเตรียมบัตรประชาชนและถ่ายสำเนาบัตรประชาชนไปด้วย แสดงหน้าจอโทรศัพท์ให้เจ้าหน้าที่เห็นว่าผ่านการจองมาก่อน กรอกใบยินยอมรับการตรวจ และเซ็นสำเนาถูกต้องในสำเนาบัตรประชาชน สอบสวนโรคพร้อมรับอุปกรณ์การตรวจ ดำเนินการตรวจด้วยวิธี RT-PCR (แหย่จมูกเก็บสารคัดหลั่งไปตรวจในห้องแล็บ) และเจ้าหน้าที่จะแจกกระดาษให้ เพื่อติดตามผลการตรวจ ซึ่งหากตรวจแล้วพบเชื้อแต่ไม่มีอาการจะถูกส่งเข้ารักษาตัวใน Hospitel ส่วนผู้ที่มีอาการจะถูกส่งไปรักษายังโรงพยาบาลในเครือประกันสังคม ซึ่งจะมีทีมแพทย์และพยาบาลดูแล ส่วนค่ารักษาพยาบาลผู้ประกันตนจะเบิกกับสำนักงานประกันสังคม และประชาชนทั่วไปจะเบิกกับ สปสช.  สอบถามเพิ่มเติมได้ที่ สายด่วนให้คำปรึกษาผู้ประกันตนและประชาชนทั่วไปตรวจโควิด-19 เชิงรุก โทร.1506 กด 6การเปิดจุดคัดกรองโควิด-19 ของกระทรวงแรงงานครั้งนี้ เปิดโอกาสให้ผู้ประกันตนมาตรา 33, 39 และ 40 รวมถึงประชาชนทั่วไปที่เป็นกลุ่มเสี่ยงตามที่กรมควบคุมโรคกำหนด รับการตรวจโดยไม่เสียค่าใช้จ่าย สำหรับขั้นตอนการลงทะเบียนออนไลน์เพื่อจองคิวตรวจ สามารถเข้าเว็บไซต์กูเกิ้ล แล้วพิมพ์คำว่า “แรงงานเราสู้ด้วยกัน” หรือคลิกที่ลิงค์นี้ https://sso.icntracking.com กรอกเลขประจำตัวประชาชน 13 หลัก หรือเลขพาสปอร์ต กรอกข้อมูลประเมินความเสี่ยง เมื่อได้รับคิวตรวจให้มาตามนัดโดยจะต้องพกบัตรประชาชน พร้อมสำเนา 1 ชุด เพื่อใช้เป็นหลักฐานในการตรวจ หากรายใดลงทะเบียนแล้วไม่มาตรวจตามนัดจะต้องลงทะเบียนใหม่ เมื่อเข้ารับการตรวจหาเชื้อโควิด -19 เรียบร้อยแล้วสามารถกลับบ้านได้ทันที ทางโรงพยาบาลจะแจ้งผลการตรวจคัดกรองโควิด 19 ผ่าน 3 ช่องทาง คือ QR Code ทาง SMS และทางโทรศัพท์ แต่ในกรณีที่ผู้ประกันตนที่ยังไม่ได้รับผลการตรวจคัดกรอง อาจเนื่องจากกรอกหมายเลขโทรศัพท์ไม่ถูกต้อง สามารถโทรสอบถาม 1506 กด 6